作者：柳永
词牌/韵律：倾杯乐

paragraphs: 禁漏花深，绣工日永，蕙风布暖。
变韶景、都门十二，元宵三五，银蟾光满。
连云复道凌飞观。
耸皇居丽，嘉气瑞烟葱蒨。
翠华宵幸，是处层城阆苑。
龙凤烛、交光星汉。
对咫尺鳌山开羽扇。
会乐府两籍神仙，梨园四部弦管。
向晓色、都人未散。
盈万井、山呼鳌抃。
愿岁岁，天仗里、长瞻凤辇。